钦定古今图书集成/明伦汇编/氏族典/第063卷 > 《廖用贤尚友录》 > 茹法亮
## 钦定古今图书集成/明伦汇编/氏族典/第063卷 > 《廖用贤尚友录》 > 茹法亮

按《南齐书茹法亮传》，“法亮，吴兴武康人。宋大明中，出
身为小史，历斋干扶侍。孝武末年，作酒法，鞭罚过度，
校猎江右，选白衣左右百八十人，皆面首富室，从至
南州，得鞭者过半。法亮忧惧，因缘启出家，得为道人。
明帝初，罢道，结事阮佃夫，用为兖州刺史孟吹阳典
签。累至太祖冠军府行参军。元徽初，除殿中将军，为
晋熙王郢州典签，除长兼殿中御史。”世祖镇盆城，法
亮求留，为上江州典签，除南台御史，带松滋令。法亮
便辟解事，善于承奉，稍见委信。从还石头。建元初，度
东宫主书，除奉朝请，补东宫通事舍人。世祖即位，仍
为中书通事舍人，除员外郎，带南济阴太守。永明元
年，除龙骧将军。明年，封望蔡县男，转给事中羽林监。
七年，除临淮太守，转竟陵王司徒中兵参军。郁林即
位，除步兵校尉。延兴元年，为前军将军。高宗即位，除
游击将军。永泰元年，王敬则事平，法亮受敕宣慰，出
为大司农中书势利之职，法亮不乐去，固辞不受。年
六十四，卒官。